Després d'un any d'obligat compliment del Reglament europeu de protecció de dades, l'Autoritat Catalana de Protecció de Dades ha organitzat una jornada destinada als responsables i professionals de protecció de dades i privacitat, davant la complexitat d'integrar la responsabilitat proactiva i l'enfocament en el risc en el tractament de les dades.
Per aquest motiu, la directora de l'APDCAT, M. Àngels Barbarà, ha recalcat que no s'ha de deixar que les grans corporacions dissenyin i desenvolupin la tecnologia segons els seus interessos i valors.
El Reglament europeu de protecció de dades garanteix els nostres drets i llibertats, en un marc basat en la responsabilitat proactiva de les organitzacions i l'enfocament en el risc concret.
En aquest sentit, M. A. Barbarà ha assenyalat que una societat que es veu determinada pels patrons i les correlacions que els algoritmes extreuen de les dades, és una societat que veu limitada la seva llibertat per prendre decisions i on els comportaments dels individus són controlats i dirigits pels que controlen la tecnologia.
Per això, ha defensat que s'ha d'anar més enllà de la norma i establir avaluacions socials i ètiques amb l'objectiu de construir una societat digital fonamentada en els valors de la llibertat, la dignitat i el lliure desenvolupament de la persona.
La directora de l'APDCAT ha reblat que cal treballar per tal que el nou model de societat no estigui basat en l'extracció de valor de les dades.
Auditoria preventiva sobre els portals de transparència
En la jornada, s'ha presentat l'informe de conclusions de la primera auditoria preventiva efectuada des de l'aplicació plena de l'RGPD, relativa als portals de la transparència.
L'objectiu és difondre les deficiències més rellevants que s'han detectat en relació a la protecció de dades en aquests portals i donar pautes i recomanacions a les entitats per tal d'ajudar-les a complir amb els deures de publicitat activa i respectar el dret a la protecció de dades personals.
Així ho ha explicat el cap d'inspecció de l'APDCAT, Carles San José, el qual ha detallat les principals deficiències en el principi de licitud que s'han trobat consistents en la inclusió de dades personals quan no existia base jurídica per fer-ho.
També s'han detectat deficiències per publicar dades innecessàries i excessives, per exemple en el 82% dels documents publicats hi consta la signatura inadequadament segons el criteri de l'Autoritat Catalana de Protecció de Dades.
En l'informe també es recullen els casos de conservació de dades personals als portals de transparència més enllà del termini necessari per assolir la finalitat.
Finalment en l'informe es conclou que la majoria d'entitats auditades no inclouen en els formularis la informació específica sobre la publicació de les dades als portals de transparència.
Han estat auditades 107 entitats públiques: tots els departaments de la Generalitat de Catalunya, totes les diputacions, consells comarcals i universitats públiques catalanes, i diversos ajuntaments segons volum de població i varietat de la mostra.
La delegada de Protecció de Dades i Responsable de Projectes Estratègics de l'APDCAT, Joana Marí, ha intervingut per destacar que el Delegat de protecció de dades és una figura que té un paper essencial per aconseguir que es compleixi la responsabilitat proactiva i l'enfocament en el risc.
Per això cal que sigui una part principal i activa de les organitzacions i que s'integri de forma natural en totes les actuacions (també opinant en la presa de decisions) vinculades al tractament de dades personals.
L'encarregat del tractament de dades
El cap de l'Assessoria Jurídica de l'Autoritat, Santiago Farré, ha analitzat les novetats en la figura de l'encarregat del tractament de dades, derivades tant del RGPD com de la Llei de protecció de dades personals i garantia dels drets digitals.
Farré ha recalcat que l'externalització del servei de la gestió del tractament de dades s'ha de fer amb les màximes garanties i ha explicat com els responsables del tractament de cada organització poden recórrer a aquesta figura i quines obligacions i responsabilitats tenen.